**OBRAZLOŽENJE FINANCIJSKOG PLANA 2021. – 2023. godine**

**SVEUČILIŠTE U ZAGREBU, STOMATOLOŠKI FAKULTET ZAGREB**

1. **UVOD – SAŽETAK DJELOKRUGA RADA**

Stomatološki fakultet je javno visoko učilište u sastavu Sveučilišta u Zagrebu, koji ustrojava i izvodi sveučilišne studije, znanstveni i stručni rad u području biomedicine te u srodnim poljima. Fakultet je pravna osoba sa statusom javne ustanove koji svoju djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, integrirani preddiplomski i diplomski sveučilišni studij Dentalna medicina na engleskom jeziku, poslijediplomski doktorski studij, poslijediplomske specijalističke studije, te kroz programe cjeloživotnog učenja u području rada doktora dentalne medicine sa svim potrebnim znanjima iz bazičnih biomedicinskih znanosti, opće medicine i dentalne medicine.

Stomatološki fakultet nastoji postići visoku kvalitetu obrazovanja educirajući suvremenog doktora dentalne medicine, kompetentnog pružati dentalnu zdravstvenu skrb za čitavu populaciju. Stoga, Stomatološki fakultet svojim djelovanjem ostvaruje široko društveno značenje te je izravno zainteresiran za opću društvenu dobrobit uvažavajući sve sadašnje, ali i buduće potrebe društva. Osim svoje primarne zadaće, edukacije studenata i doktora dentalne medicine kroz programe cjeloživotnog učenja, djelatnici Fakulteta sudjeluju i u radu ekspertnih tijela Ministarstva zdravlja, Gradskog ureda za zdravstvo te i na taj način sudjeluju u razvoju i provedbi strategije oralnog zdravlja u Republici Hrvatskoj. Jedan od primjera društvene angažiranosti je i terenski rad studenata Stomatološkog fakulteta koji uključuje posjete školama i vrtićima grada Zagreba kako bi djecu educirali i motivirali za provođenje adekvatne oralne higijene, što pak doprinosi ukupnom provođenju strategije oralnog zdravlja Republike Hrvatske.

Značajna djelatnost Fakulteta je i znanstveni rad u okviru različitih znanstvenih projekata, što također značajno utječe na podizanje kvalitete diplomske, a posebice poslijediplomske nastave. Važno je pripomenuti da se u okviru znanstvenih projekata često financiraju i mladi doktori dentalne medicine (nekadašnji znanstveni novaci) čija je prvenstvena zadaća bavljenje znanstvenim radom i izrada disertacije, ali pritom pripomažu i u nastavnom procesu, poglavito vježbama, te se na taj način odgaja i osigurava budući nastavnički kadar.

Djelatnost Fakulteta se pretežno obavlja u Zavodima - ustrojstvenim jedinicama koje nemaju status podružnica u smislu članka 9. Zakona o ustanovama. Zavod je ustrojstvena jedinica Fakulteta koja obavlja djelatnost pretežno u jednoj grani, odnosno polju. Ustrojstvene jedinice Fakulteta su: zavodi, katedre i laboratoriji, dekanat, središnja stomatološka knjižnica i tajništvo.

1. **OBRAZLOŽENJE PROGRAMA**

Fakultet planira svoj djelokrug rada kroz redovnu djelatnost koju čine: nastavna djelatnost, znanstveno-istraživačka djelatnost i dopunska djelatnost. Za obavljanje redovne djelatnosti predviđeni su izvori financiranja: 6, 7, 11, 12, 31, 43, 52 i 561. Za 2021. godinu planirana su sredstva u iznosu od 51.419.849,00 kuna, procjena za 2022. godinu iznosi 52.105.832,00 kune, dok za 2023. godinu procjena iznosi 52.019.517,00 kuna.

Osim procjene prihoda za trogodišnje razdoblje, procijenjeno je i uključeno preneseno stanje na računu (donos, iznos koji se iskazuje u jednom iznosu po izvoru financiranja), ali ne kao prihod. S druge strane, iskazano je i stanje na računu koje se prenosi u slijedeću godinu, također po izvorima financiranja (odnos, iznos s negativnim predznakom).

Limit za rashodnu stranu namjenskih i vlastitih izvora financiranja generira se kao donos+ prihod-odnos.

Stomatološki fakultet Sveučilišta u Zagrebu predlaže financijski plan za razdoblje 2021.-2023. godine sukladno Uputama za izradu prijedloga financijskog plana razdjela 080 - Ministarstvo znanosti i obrazovanja za razdoblje 2021.-2023. godine.

Ukupan prijedlog limita za rashodnu stranu financijskog plana za 2021. godinu iznosi 52.318.841,00 kuna, procjena za 2022. godinu iznosi 53.511.987,00 kuna, dok za 2023. godinu procjena iznosi 53.591.061,00 kuna.

Prijedlog Financijskog plana Fakulteta sastavljen je prema propisanim proračunskim klasifikacijama koje obuhvaćaju: programe, izvore financiranja i ekonomske klasifikacije.

Zakonske osnove na kojima se zasnivaju programi su:

* Zakon o znanstvenoj djelatnosti i visokom obrazovanju
* Zakon o proračunu
* Zakon o fiskalnoj odgovornosti
* Uputa za izradu prijedloga financijskog plana razdjela 080- Ministarstvo znanosti i obrazovanja za razdoblje 2021.-2023. godine

**Financijski plan Fakulteta razrađen je kroz sljedeće aktivnosti:**

Izrada financijskog plana temelji se na zadanim limitima za Sveučilište u Zagrebu odnosno njegove sastavnice za izvor 11 Opći prihodi i primici pod aktivnošću A621001 Redovita djelatnosti sveučilišta u Zagrebu. Fakultet se financira prema izvorima financiranja propisanim člankom 107. Zakona o znanstvenoj djelatnosti i visokom obrazovanju.

Sveučilišta iskazuju rashode za plaće i materijalna prava zaposlenih (jubilarne nagrade, otpremnine, pomoći za rođenje djeteta, naknade u slučaju dugotrajnog bolovanja, regres, božićnica) te prijevoz s posla i na posao sukladno zakonu i kolektivnom ugovoru.

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2019. | Plan 2020. | Plan 2021. | Plan 2022. | Plan 2023. | Indeks 21./20. |
| A621001 | 34.676.479 | 36.871.384 | 37.405.137 | 38.527.291 | 38.719.927 | 101,44 |

Sljedeća **aktivnost A622122** je programsko financiranje prema limitu kojeg smo dobili od Sveučilišta, a obuhvaća subvencije participacija školarina i potpore znanosti.

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2019. | Plan 2020. | Plan 2021. | Plan 2022. | Plan 2023. | Indeks 21./20. |
| A622122 | 3.218.926 | 3.174.266 | 3.247.274 | 3.247.274 | 3.247.274 | 102,30 |

Izrada plana rashoda i izdataka financiranih iz evidencijskih prihoda i primitaka (osim EU projekata) aktivnost **A679088 Redovita djelatnost Sveučilišta u Zagrebu „ostali izvori financiranja“.**

Izvršenje rashoda s navedenih aktivnosti provodi se s računa proračunskog korisnika (Fakulteta), a evidencija u sustavu državne riznice o ostvarenju i trošenju vlastitih i namjenskih prihoda i primitaka provodi se na temelju mjesečnih izvještaja korisnika (evidencijski prihodi).

Najznačajniji dio navedenih evidencijskih prihoda odnosi se na izvore 31 Vlastiti prihodi koji se najvećim dijelom odnose na cjeloživotno obrazovanje i 43 Prihodi po posebnim propisima (školarine, promocije, upisnine sveučilišnih studija i projekte Hrvatske zaklade za znanost).

**Aktivnost A679088 izvor 31**

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2019. | Plan 2020. | Plan 2021. | Plan 2022. | Plan 2023. | Indeks 21./20. |
| A679088 | 3.078.244 | 2.728.072 | 2.109.062 | 2.161.799 | 2.161.799 | 77,30 |

**Aktivnost A679088 izvor 43**

|  |  |  |  |  |  |  |
| --- | --- | --- | --- | --- | --- | --- |
| Šifra aktivnosti / programa | Izvršenje 2019. | Plan 2020. | Plan 2021. | Plan 2022. | Plan 2023. | Indeks 21./20. |
| A679088 | 8.616.159 | 6.500.000 | 8.159.901 | 8.069.468 | 7.790.517 | 125,53 |

**Aktivnost K679106 odnosi se na izvore 561 i 12**

Na ovoj aktivnosti planirana su sredstva od 398.475,00 kuna, a odnose se na ESI projekt – Studij dentalne medicine na engleskom jeziku. Unapređenje kvalitete visokog obrazovanja kroz internacionalizaciju. Uplatitelj sredstava za projekt je MZO – 85% i državni proračun RH 15%. Projekt je započeo s provedbom 12.10.2018., na rok od 36 mjeseci,

Na izvoru 61 planirani su prihodi od tekućih donacija trgovačkig organizacija za potrošne materijale.

Na izvoru 71 planirani su prihodi od 20.000 kuna od otkupa stanova čiji će se prihod u potpunosti pokriti kupnjom nefinancijske imovine.

**CILJEVI PROVEDBE PROGRAMA U RAZDOBLJU 2021. – 2023. I POKAZATELJI USPJEŠNOSTI KOJIMA ĆE SE MJERITI OSTVARENJE TIH CILJEVA**

**CILJ 1. NASTAVNA DJELATNOST**

**OBRAZLOŽENJE CILJA**

Stomatološki fakultet u Zagrebu svoju nastavnu djelatnost ostvaruje obrazovanjem stručnjaka kroz integrirani preddiplomski i diplomski sveučilišni studij Dentalna medicina, istovrstan studij na engleskom jeziku, poslijediplomski doktorski studij, te poslijediplomske specijalističke studije. Stomatološki fakultet nastoji postići visoku kvalitetu obrazovanja educirajući studente dentalne medicine osim u području rada doktora dentalne medicine i sa svim potrebnim znanjima iz bazičnih biomedicinskih znanosti te opće medicine. Na taj način želi se educirati budući doktor dentalne medicine kompetentan pružati dentalnu zdravstvenu skrb za čitavu populaciju. U ostvarenju tog cilja nužno je osigurati visoku kvalitetu predavanja, seminara i kliničkih vježbi osobito bitnih za manualnu spretnost i budući rad doktora dentalne medicine, te adekvatnu provjeru znanja kako bi se i ostvarili zadani ishodi učenja u studijskom programu. Stoga se potiču studenti integriranog studija, te poslijediplomskog doktorskog i poslijediplomskih specijalističkih studija na uključivanje u anketiranje nastave (ocjenjivanje sastavnih segmenata nastave i samih nastavnika) kako bi se postigla što realnija ocjena kvalitete postojeće nastave i dobile smjernice za njeno unaprijeđenje. To pak rezultira povećanjem broja studenata koji stiču minimalno 55 ECTS bodova u akademskoj godini, odnosno povećanjem srazmjera broja upisanih i diplomiranih studenata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast broja studenata koji su stekli minimalno 55 ECTS bodova u protekloj ak. god. i ostvarili pravo upisa više godine studija | Podizanje indeksa  uspješnosti studiranja | Postotak | 65% ukupnog broja studenata | Prodekan za nastavu i studente / Služba za studente i trajnu izobrazbu | 68% | 71% | 74% |
| Srazmjer broja upisanih i diplomiranih studenata | Podizanje indeksa  uspješnosti studiranja | Postotak | 85% (omjer broja upisanih studenata i onih koji završe studij) | Prodekan za nastavu i studente / Služba za studente i trajnu izobrazbu | 88% | 90% | 91% |
| Porast broja studenata uključenih u ankete o kvaliteti nastave | Povećanje broja studenata uključenih u ankete o kvaliteti nastave | Postotak | 40% ukupnog broja studenata | Prodekan za nastavu i studente / Prodekan za upravljanje kvalitetom / Služba za studente i trajnu izobrazbu | 43% | 46% | 49% |

**CILJ 2. ZNANSTVENO – ISTRAŽIVAČKA DJELATNOST**

**OBRAZLOŽENJE CILJA**

Istraživačka strategija Fakulteta mora pomoći nastavnom osoblju u znanstvenom usavršavanju kako bi se postigao dugoročni znanstveni razvoj svakog pojedinca pa time i cijelog fakulteta. Na taj način osnažuje se i zadržava vodeća znanstvena uloga Stomatološkog fakulteta na nacionalnoj razini i u regiji. Stoga je iznimno bitno poticati i usmjeravati aktivno sudjelovanje nastavnog osoblja u istraživačkim projektima (posebice na međunarodnoj razini) s ciljem postizanja međunarodno priznate i prepoznate znanstvene aktivnosti u polju dentalne medicine i srodnih područja. Svakako da je međunarodno prepoznata izvrsnost nastavnika Stomatološkog fakulteta i vrlo bitan kriterij u prepoznatljivosti kvalitete samog fakulteta (pa i Sveučilišta) u međunarodnom okruženju. Jedan od pokazatelja svakako je i povećanje broja objavljenih radova u časopisima indeksiranim u Web of Science, povećan broj radova objavljeni u suradnji s inozemnim autorima (proizašlih iz međunarodne suradnje), te broj odobrenih nacionalnih (HRZZ) i međunarodnih projekata. Nažalost, s obzirom na trenutno i prognostički, aktivnu pandemiju COVID-19 virusa i njen nužan utjecaj na sve segmente društva, pa tako i znanost, za očekivati je ponešto smanjenu aktivnosti u pogledu objave znanstvenih radova, osobito u segmentu međunarodne suradnje.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast broja objavljenih radova  Porast broja objavljenih radova temeljem međunarodne suradnje  Povećanje broja odobrenih nacionalnih projekata  Povećanje broja odobrenih međunarodnih projekata | Podizanje indeksa znanstvene  uspješnosti  Podizanje indeksa znanstvene  uspješnosti  Podizanje indeksa znanstvene  uspješnosti  Podizanje indeksa znanstvene  uspješnosti | Broj objava radova u WoS-u  Broj radova u koautorstvu s inozemnim autorima  Broj odobrenih nacionalnih projekata  Broj odobrenih međunarodnih projekata | 127 | Prodekan za znanost / Voditelj knjižnice | 120 | 130 | 140 |
| 43 | Prodekan za znanost / Voditelj knjižnice | 35 | 40 | 45 |
| 4 | Prodekan za znanost | 5 | 5 | 6 |
| 0 | Prodekan za znanost | 1 | 1 | 1 |

**CILJ 3.** Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu s potrebama cjeloživotnog usavršavanja

**OBRAZLOŽENJE CILJA**

Promišljajući o potrebama suvremenih doktora dentalne medicine za kvalitetnim cjeloživotnim stručnim usavršavanjem Stomatološki fakultet je još 2007. godine pokrenuo poslijediplomski specijalistički studij Dentalna medicina. Prateći razvoj struke i potrebe tržišta, 2016. godine je pokrenut i poslijediplomski specijalistički studij Dentalna implantologija. Vodeći se postavljenim smjernicama Stomatološki fakultet je 2019. godine uveo i novi poslijediplomski specijalistički studij „Dentalno-medicinski turizam“. S obzirom na konstantan napredak struke i sve veće zahtjeve pacijenata, što predstavlja i izazov u stručnom radu doktora dentalne medicine, Uprava Stomatološkog fakulteta je svjesna činjenice kako samo konstantno osuvremenjivanje postojećih i uvođenje novih poslijediplomskih specijalističkih studija može i nadalje osigurati visoku kvalitetu poslijediplomske nastave, te Stomatološkom fakultetu omogućiti da i u tom segmentu rada zadrži vodeće mjesto u zemlji i regiji.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast broja broja poslijediplomskih specijalističkih studija | Usklađivanje ponude i programa poslijediplomskih specijalističkih studija s potrebama stomatoloških specijalizacija | Broj poslijediplomskih specijalisitčkih studija (kumulativno) | 3 | Služba za poslijediplomske studije | 3 | 4 | 5 |

**CILJ 4.** Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu

**OBRAZLOŽENJE CILJA**

Stomatološki fakultet Sveučilišta u Zagrebu provodi analizu uspješnosti programa trajne izobrazbe u svrhu očuvanja i podizanja kvalitete, te boljeg planiranja programa trajne izobrazbe. Za analizu uspješnosti se koriste objektivni, mjerljivi i usporedivi pokazatelji (čije se vrijednosti dobivaju od strane nadležnih fakultetskih službi) pretočeni u bodove, u skladu s Pravilnikom o trajnoj izobrazbi Stomatološkog fakultetu Sveučilišta u Zagrebu, a sve s ciljem ostvarenja što boljih obrazovnih, strukovnih i poslovnih rezultata.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast indeksa  uspješnosti programa  trajne izobrazbe | Podizanje indeksa  uspješnosti programa  trajne izobrazbe | bod | 65  bodova | Služba za studente i trajnu izobrazbu | 75  bodova | 85  bodova | 95  bodova |

**CILJ 5.** Uvođenje novih promotivnih aktivnosti u promidžbi programa trajne izobrazbe Stomatološkog fakulteta Sveučilišta u Zagrebu

**OBRAZLOŽENJE CILJA**

Osim Stomatološkog fakulteta Sveučilišta u Zagrebu programe trajne izobrazbe za doktore dentalne medicine u Hrvatskoj izvode i druge institucije i ustanove poput Hrvatske komore dentalne medicine, strukovnih društava i dr. U odnosu na prijašnja vremenska razdoblja danas je broj programa trajne izobrazbe, ponuđen na tržištu, prilično visok. Počesto, i bez obzira na kvalitetu, nije jednostavno osigurati dovoljan broj sudionika na pojedinom programu trajne izobrazbe kako bi se postigla i financijska opravdanost izvođenja pojedinog programa. U svrhu stalnog izvještavanja zainteresiranih subjekata (doktora dentalne medicine, zubnih tehničara, zubnih asistentica) za programe trajne izobrazbe u organizaciji Stomatološkog fakulteta, do sada su se koristile internetske (mrežne) stranica, za pojedini program trajne izobrazbe, kao oblik promotivne aktivnosti. Prateći suvremena stremljenja u digitalnom obliku informiranja i sa željom konstantnog unaprijeđivanja informiranosti potencijalnih polaznika trajne edukacija uprava Stomatološkog fakulteta odlučila se na prelazak informiranja putem društvenih mreža kao posjećenijeg, pa time i prikladnijeg, oblika promidžbe programa trajne edukacije. Prva društvena mreža na kojoj se objavljuje je Facebook zbog populacije koja se njome služi. Od iduće godine uvoditi će objave i na drugim društvenim mrežama (Instagram, Twiter).

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast broja objava na društvenim mrežama za promicanje programa trajne izobrazbe | Uvođenje novih  promotivnih aktivnosti  u promidžbi programa  trajne izobrazbe | broj objava na  društvenim mrežama | 20 | Povjerenstvo za  trajnu izobrazbu | 25 | 35 | 45 |

**CILJ 6.** Povećanje broja gostujućih profesora i inozemnih nastavnika koji dolaze održati predavanje na Stomatološkom fakultetu Sveučilišta u Zagrebu

**OBRAZLOŽENJE CILJA**

Plan Stomatološkog fakulteta je da svaki Zavod, kao ustrojstvena jedinica, ima gostujućeg profesora iz eminentne svjetske, sveučilišne ili zdravstvene, ustanove. Time se i naš Fakultet, bolje pozicionira na globalnoj razini s obzirom da institucija gostujućeg profesora omogućuje i djelatnicima naše ustanove bolje povezivanje s ostalim djelatnicima iz matične ustanove gosta profesora. Cjelovito gledajući to doprinosi suradnji dviju ustanova, a ujedno se ostvaruje mogućnost lakše i kvalitetnije suradnje naših nastavnika (potencijalno i studenata) u znanstvenom i stučnom radu. Gosta profesora imenuje Zavod, a bira se na vremensko razdoblje od 2 godine s mogućnošću produljenja za još jedan mandat. Iz razloga što je stav Stomatološkog fakulteta da gostujući profesori budu eminentna svjetska imena u svom području rada, koja najčešće nemaju dovoljno slobodnog vremena, trenutni broj gostujućih profesora nije zadovoljavajuć. S obzirom na stanje svjetske pandemije COVID-19 virusa, realno, sve je manja želja, i mogućnost, svjetski priznatih stručnjaka za putovanjima kako bi održali nastavu na našem Fakultetu koja ne može uvijek biti „online“, već dapače, vrlo često uključuje i praktične oblike edukacije na pacijentima. U vjeri kako će u idućoj godini pandemija ipak jenjavati, za očekivati je ponovnu aktivaciju želja, i mogućnosti, dolazaka stranih stručnjaka na naš Fakultet. Stoga je u narednom razdoblju neophodna inicijativa na razini pojedinih Zavoda, i njihovih predstojnika, za ostvarivanjem kontakata s vrhunskim stručnjacima iz djelokruga rada njihovih zavoda kako bi se dobile privole, odnosno iskazala njihova spremnost za održavanjem predavanja/vježbi na našem Fakultetu. Potom Zavod predlaže Upravi Fakulteta imenovanje dotičnog stručnjaka - gostujućih profesorom. Potvrdu o njegovom imenovanju donosi Fakultetsko vijeće. Do sada je, od njegova osnutka, na Stomatološkom fakultetu bilo imenovano 11 gostujućih profesora.

**POKAZATELJI UČINKA**

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost 2021.** | **Ciljana vrijednost 2022.** | **Ciljana vrijednost 2023.** |
| Porast broja gostujućih profesora | Angažirani  gostujući  profesori  (dvogodišnji mandat) | Broj  profesora | 4 | Uprava fakulteta  Služba za  Međunarodnu  suradnju | 3 | 4 | 5 |

**IZVJEŠTAJ O POSTIGNUTIM CILJEVIMA**

**Broj studenata koji su u prethodnoj akademskoj godini stekli minimalno 55 ECTS bodova (uspješnost studiranja) –** u akademskoj godini 2019./2020. na Stomatološkom fakultetu u Zagrebu ukupno je 506 studenata steklo više od 55 ECTS bodova i to po godinama studija: 1. godina - 76 studenata; 2. godina - 73 studenta; 3. godina - 70 studenata; 4. godina - 93 studenta; 5. godina - 93 studenta; 6. godina - 101 student.

**Broj radova objavljenih u časopisima uvedenim u bazi Web of Science za STEM područja znanosti –** nastavnici i studenti Stomatološkog fakulteta objavljuju rezultate svojih znanstvenih istraživanja i u prestižnim svjetskim časopisima indeksiranim u bazi Web of Sience. Dio tih radova proizašao je i iz međunarodne suradnje – znanstvenicima iz drugih zemalja. Tako je u ovoj 2020. godini do izrade ovog izvještaja, objavljeno ukupno 127 radova u časopisima citiranim u WoS-u, te 43 rada u koautorstvu s inozemnim autorima. Na Fakultetu su trenutno aktivna 4 nacionalna projekta (HRZZ).

**Omjer broja završenih studenata u akademskoj godini i broja studenata upisanih u prvu godinu te akademske godine –** kako i niz godina do sada Stomatološki fakultet u Zagrebu upisuje na prvu godina integriranog studija dentalna medicina 85 studenata. Protekle akademske godine 2019./20. diplomiralo ih je ukupno 101.

Uskladiti ponudu i programe poslijediplomskih specijalističkih studija na Stomatološkom fakultetu Sveučilišta u Zagrebu – 2019. godine je uveden zadnji poslijediplomski specijalistički studij „Dentalno-medicinski turizam“, te na Stomatološkom fakultetu u Zagrebu trenutno postoje ukupno tri poslijediplomska specijalistička studija. S obzirom na konstantan napredak struke, osobito u tehnološkom smislu, u tijeku je izrada programa novog poslijediplomskog specijalističkog studija s radnim naslovom „Protetika dentalne medicine“. Isto tako je u pripremi i novi poslijediplomski specijalistički studij iz područja restaurativne dentalne medicine i endodoncije.

Podizanje indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu - za 2020. godinu ciljana vrijednost prosječnog indeksa uspješnosti programa trajne izobrazbe u organizaciji Stomatološkog fakulteta Sveučilišta u Zagrebu bila je 75 bodova. Nažalost, ona u potpunosti nije mogla biti realizirana iz objektivnih razloga: pandemija COVID-19 virusa i potres. U razdoblju od ožujka do listopada ove godine sukladno preporukama Kriznog stožera i Ministarstva zdravstva bili su otkazani svi veći skupovi, pa tako i tečajevi trajne edukacije. Kako se na Stomatološkom fakultetu u Zagrebu većim dijelom održavaju radni tečajevi, oni nisu mogli biti odrađeni „na daljinu“. Stoga je izostala i njihova realizacije. U nadi kako će u idućoj godini pandemija ipak jenjavati, a posljedice razornog potresa biti sanirane, za očekivati je ponovnu aktivaciju programa trajne izobrazbe. Stoga je u planu, kako je tablično i prikazano, ponovni napredak u ostvarivanju indeksa uspješnosti trajne izobrazbe.

Uvođenje novih promotivnih aktivnosti u promidžbi programa trajne izobrazbe Stomatološkog fakulteta Sveučilišta u Zagrebu - kako bi se izvršila što bolja promocija programa trajne izobrazbe koje organizira Stomatološki fakultet, a u skladu s novim informacijskim/informatičkim trendovima, Stomatološki fakultet u Zagrebu napušta dosadašnje oblike promotivnih aktivnosti u vidu mrežnih stranica za svaki pojedini program trajne izobrazbe i usredotočio se na promotivne aktivnosti preko društvenih mreža. Prva društvena mreža na kojoj se objavljuju promotivne aktivnosti je FACEBOOK zbog veličine populacije koja se njome služi. U planu je, kako je tablično i prikazano, uvoditi objave promotivnih materijala i na drugim društvenim mrežama (Instagram, Twiter).

Povećanje broja gostujućih profesora i inozemnih nastavnika koji dolaze održati predavanje na Stomatološkom fakultetu Sveučilišta u Zagrebu - trenutačno imamo 4 gostujuća profesora: Luc Marcs - Zavod za dječju i preventivnu stomatologiju; Richard Scott - Zavod za dentalnu antropologiju; Nathaniel Treister - Zavod za oralnu medicinu, te Reinhard Hickel- Zavod za endodonciju i restaurativnu stomatologiju. Iduće, 2021. godine jednom gostujućem profesoru ističe mandat. Nažalost, s obzirom na stanje svjetske pandemije COVID-19 virusa, nerealno je za očekivati kako će netko od svjetski priznatih stručnjaka biti sklon putovanjima kada ne posjećuju niti rijetke svjetske kongrese. Valja naglasiti kako nastava na našem Fakultetu ne uključuje samo predavanja koja mogu biti „online“, već dapače, gosti profesori posebno su vrijedni za praktične oblike nastave koja se izvodi na pacijentima kako bi pokazali i prikazali nova dostignuća i u tom području. U nadi za prestankom pandemije u idućoj godini, za očekivati je ponovnu spremnost i mogućnosti stranih stručnjaka za dolaskom na naš Fakultet što bi pak rezultiralo ponovnim povećanjem broja gostujućih profesora.

S poštovanjem,

Dekanica:

Prof.dr.sc. Zrinka Tarle